**A pus**

*LARISA BĂLAN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Și mă cam dor aripile...

Am bătut prea tare cu ele de vânt,

Într-o încercare disperată să-mi iau zborul!

Mi-am luat, în schimb, tot dorul... și tot aerul...

Sunt aripi prăfuite, tocite la vârfuri,

cu pene smulse, puțin catifelate...

Sunt îmbibate-n cerneală stoarsă din lacrimi

și, poate, din zâmbete ruginite...

O creangă de copac scârțâie a viață scursă,

undeva, sub picioare tremurânde,

Iar ochii plutesc departe:

la granița dintre zi și noapte.

(Sau era viață și moarte?)

În sânge înoată dorințe și pulsul crește,

Mintea țese fire de gânduri șterse,

Iar sufletul a pus piciorul dincolo de creangă...

De-atunci, timpul îmi e peste neant suprapus,

Iar eu devin un fenomen...

Apus!